Couronne fik sit artilleri udskiftet flere gange, i takt med at det stod klart, at 16-cm kanonerne var ret virkningsløse mod panser. I 1881-85 blev det ombygget til artilleri-skoleskib. Ombygningen var omfattende og betød blandt andet, at alt panseret blev fjernet, så skibet kom til at ligne et dampdrevet linjeskib. Takket være jernkonstruktionen var der mange års tjeneste tilbage i Couronne, og det var skoleskib helt frem til 1910. Derefter blev maskineri og udrustning fjernet, og skibet henlå i den forfatning frem til ophugningen i 1932.